Franjo Klein

**Franjo Klein** (Beč, 17. listopada 1828. - Zagreb, 26. kolovoza 1889.),hrvatski graditelj i projektant, uz Janka Nikolu Grahora osnivač graditeljskog poduzeća Grahor&Klein.

## Biografija
Franjo Klein rođen je u Beču 1828. godine. Upisao je studij arhitekture na bečkoj Akademiji 1847. godine, ali ga nije završio. U Zagreb dolazi 1851. godine te se zapošljava kod vojnog graditeljskog ravnateljstva. U toj službi ostaje do 1861. kada je primljen u gradski ceh grada Zagreba i počinje samostalni rad. Godine 1869. priključio mu se Janko Nikola Grahor te oni zajedno osnivaju građevno poduzetništvo. To poduzeće, u kojem je Klein projektirao, a Grahor vodio poslove, dalo je pečat zagrebačkoj arhitekturi sedamdesetih. No pretkraj desetljeća situacija se mijenja. Grahor i Klein nisu više ni jedina, a ni najuspješnija graditeljska tvrtka. Godine 1886. Klein izlazi iz tvrtke i nastavlja samostalno projektirati.
Umro je 26. 8. 1889. godine , a pokopan je u Arkadama na zagrebačkom groblju Mirogoj.

Franjo Klein obilježio je razdoblje ranog historicizma u Hrvatskoj. On je u zagrebačku arhitekturu uveo stil romantičnog historicizma i ostao njegov najznačajniji predstavnik. U svojim je projektima nastojao prevladati provincijski zaostatak naše arhitekture u odnosu na srednjoeuropsku – i to mu je uspjelo. Pažljivo je pratio promjene koje su se sredinom stoljeća događale u bečkoj arhitekturi te ih prilagođavao našem prostoru i željama naručitelja.
Vodeći je arhitekt u Zagrebu šezdesetih i sedamdesetih godina 19. stoljeća, sve do dolaska Kune Waidmanna i Hermanna Bolléa krajem 1870-ih godina.

## Opus
Poznato nam je svega nekoliko projekata koje je Klein napravio tijekom deset godina rada u vojnoj službi: župna crkva u Molvama (1855.–1862.), te dva projekta neizvedenih crkava, kapele u Voćarici i pravoslavne crkve u Vlahoviću iz 1861. godine.

Nakon vojne službe slijede projekti koje radi kao član gradskoga ceha: zgrada realne gimnazije na Strossmayerovom šetalištu, danas Geofizički zavod (1864.), hotel ¨K caru austrijanskom¨ u Ilici 4 (1864.–65.; srušeno), pravoslavna crkva na Preradovićevu trgu (1866; pregrađena), sinagoga u Praškoj ulici (1866; srušena), kuća Rosenfeld u Mesničkoj 1 (1866.–67.), Novi maksimirski portal (1867.)

Od 1869. Klein projektira unutar tvrtke Grahor i Klein: Palača Prve hrvatske štedionice na uglu Trga bana Josipa Jelačića i Praške ulice (1870.), zgrada Glazbenog zavoda u Gundulićevoj ulici (1875.) te više standardnih kuća među kojima se ističu Kuća Siebenschein na Preradovićevu trgu (1873-74.) i Kleinova vlastita kuća u Gundulićevoj ulici 29.

Razdoblje od 1876. do 1878. može se nazvati klasičnom fazom Kleinova opusa. Projekti poduzeća Grahor i Klein tada se stabiliziraju u visokoj kvaliteti zrelog historicizma u oblicima visoke renesanse. Nekoliko zgrada određuje ovu fazu: zgrada Gospodarskog društva na Sajmištu (Trg maršala Tita 2 i 3, 1876.), kuća Emanuela Priestera u Ilici 12 (1877.) i kuća kapetana Chalaupe u Kukuljićevoj ulici (1877.) 
 
Nakon 1878. u Kleinovom se opusu više ne pojavljuje ni jedna istaknuta zgrada.
Promijenile su se prilike u gradu. Krajem sedamdesetih u Zagreb dolaze Isidor Kršnjavi i Hermann Bollé koji arhitekturi daju stroži dogmatski ton. Klein je arhitekt ranog historicizma, njegova kreativnost i sloboda pri preoblikovanju uzora više nisu bili poželjni u razdoblju discipliniranog visokog historicizma.

## Galerija


Datoteka:Hrvatski glazbeni zavod - Muzička akademija Zagreb.jpg|Pročelje zgrade Hrvatskog glazbenog zavoda koje je 1876. godine projektiralo i izvelo poduzeće Grahor i Klein.
Datoteka:Gundulićeva 29 Zagreb.jpg|Kuća Franje Kleina u Gundulićevoj 29.
Datoteka:Maketa_Sinagoga_Zagreb_MGZ.jpg|Maketa zagrebačke sinagoge u Praškoj. Arhitekt Franjo Klein, sagrađena 1867. srušena 1941.
Datoteka:Serbian Orthodox Church in Zagreb (Transfiguration of Jesus).JPG|Katedrala Preobraženja Gospodnjeg u Zagrebu.
Datoteka:Molve, Croatia.JPG|Crkva Uznesenja Blažene Djevice Marije na nebo u Molvama.
Datoteka:Kuca Israela Rosenfelda projekt Franjo Klein 18062011 2.jpg|Kuća Israela Rosenfelda na uglu Mesničke i Ilice, projekt Franje Kleina dovršen 1867. godine. Prvi primjer arhitekture visokog historicizma u Zagrebu, budući da sadrži samo neorenesansne elemente.


## Izvori
 
* Dragan Damjanović, Djelovanje arhitekta Franje Kleina u Varaždinsko-đurđevačkoj pukovniji (1851.-1859.), "Prostor: znanstveni časopis za arhitekturu i urbanizam", 17 (2009) , 1 (37); 64-77

## Literatura

*Damjanović, Dragan. ''Djelovanje arhitekta Franje Kleina u Varaždinsko-đurđevačkoj pukovniji (1851.-1859.)'', "Prostor: znanstveni časopis za arhitekturu i urbanizam", 17 (2009) , 1 (37); 64-77 
* Maruševski, Olga. *Franjo Klein, graditelj sredine 19. stoljeća*, Radovi IPU, 17, 1993., 106-123.
* Bedenko, Vladimir. *Franjo Klein i razvoj historicističke arhitekture u Zagrebu*, Historicizam u Hrvatskoj, katalog izložbe, Muzej za umjetnost i obrt, Zagreb, 1997.

## Vanjske veze

* Kabač, Tatjana. ''Janko Grahor i Franjo Klein: Kuća Rosenfeld'' , Historicizam u Zagrebu, 2012.
* Kabač, Tatjana. ''Franjo Klein: zgrada Prve hrvatske štedionice'' , Historicizam u Zagrebu, 2012.